Omstridt høyhus kan slippe krav om planter på fasaden
Sandnes kommune ville la utbyggeren av Mølletårnet slippe krav om planter langs fasaden, men politikerne sendte saken i retur. – En dårlig løsning, sier Nina Stokke (SV). – Dette er en dårlig løsning som kommer opp i etterkant. I utgangspunktet tenker vi at den ikke kan aksepteres, sier Nina Stokke i Sandnes SV til Aftenbladet. Saken var oppe i Utvalg for by- og samfunnsutvikling (UBS) i Sandnes denne uken. Stokke er en av flere politikere som reagerer på at administrasjonen i kommunen ville godkjenne forslaget til utbygger. Forslaget er en kraftig nedjustering av den opprinnelige lovnaden fra utbygger.  Opprinnelig skulle det være beplantning langs hele Mølletårnet. Nå er forslaget klatreplanter på søyler på bakkenivå. Slik så det opprinnelige forslaget ut: Dette er det nye forslaget: Omstridt høyhus I 2014 sa politikerne ja til å bygge Sandnes sitt høyeste bygg, 55 meter over bakken. Prosjektet var omstridt, men en lovnad om å «integrere grønne elementer/beplantning ved balkongene og langs trappehuset, samt takterrassene», sukret pillen. Det var også i tråd med den opprinnelige reguleringsplanen for området Møllekvartalet, som Mølletårnet er en del av. Etter mye fram og tilbake, hvor utbygger har argumentert for at bygget ikke tåler en slik fasade, mens politikerne har stått på sitt, virket det som om saken kunne få en løsning denne uken. Ville godkjenne forslaget I utvalg for by- og samfunnsutvikling (UBS) var innstillingen fra Leif Aarthun Ims, direktør for byutvikling og teknisk i kommunen, at informasjon fra utbyggeren viser at prosjektet samsvarer med tillatelsen de har fått.  Sandnesposten omtalte forslaget fra utbygger først. En ferdigattest bekrefter at arbeidene er gjort i tråd med tillatelsene de har fått.  Det får ikke Møllekvartalet før bygget oppfyller kravet om planter på fasaden.  I dag har bygget en midlertidig brukstillatelse. Dette er forslaget I det nye forslaget, som er utarbeidet av Link Arkitektur for utbygger, hevdes det at løsningen som er best for «både bygget og byen, vil være beplantning rundt utvendige søyler i 1. og 2. etasje.» Med andre ord ikke planter langs hele bygget, som utbygger i utgangspunktet forespeilet. Planter langs fasaden er uforsvarlig, mener arkitektbyrået, blant annet fordi de mener det ikke kan festes på en forsvarlig og sikker måte. I tillegg er det andre grunner til at fasaden ikke blir så grønn som lovet, mener arkitektbyrået.  Blant annet er trappegang trukket inn i bygget og balkongene er innglasset, som påvirker den opprinnelige planen. Flere politikere er misfornøyde Arbeiderpartiets Lars Eirik Wirak (Ap) er i likhet med Stokke fra SV kritisk. – Utbygger har nok dessverre ikke gjort de tiltak som har vært nødvendige på et tidlig nok tidspunkt til at resultatet skulle bli så bra som beskrevet i prosjekteringsfasen, han. Erlend Kristensen (MDG) er også kritisk. – Spørsmålet er om det er gjort nok? Er det ikke mulig med grønne fasader som planlagt? Eller er dette mer et kostnadsspørsmål og derfor det er vanskelig å realisere? Saken sendes i retur Innen forslaget rakk å bli behandlet i UBS onsdag, fremmet flertallspartiene Høyre og Frp et forslag om at saken skulle sendes i retur, informerte Leiv Rune Mjølsnes om.  – Hvorfor sender dere saken i retur? – Flere spørsmål er ikke avklart, svarer Mjølsnes. – Hva er det viktigste? – Setningen som står i siste punktum, svarer han. Der står det at kommunen skal vurdere om selve tillatelsen utbygger har fått, samsvarer med de felles bestemmelsene for kvartalet. Detaljer kan bli avgjørende – Jeg oppfatter det som om de vil ettergå prosessen, og finne ut hvor ting gikk galt, sier Arne B. Espedal (Ap), og tidligere UBS-leder. Han mener at det er lettere å kreve mer, hvis det er utbygger som har skylden for at fasaden ikke ble grønnere.  I 2018 ble nemlig rammetillatelsen for bygget akseptert av kommunen. Spørsmålet blir da hva kommunen visste på det tidspunktet. – Hvis utbygger har hoppet over punktet i reguleringsplanen om at det skal være grønne fasader, så er det deres ansvar. Hvis de har gitt beskjed til kommunen om dette da planen ble akseptert, så er det kommunen som har dummet seg ut. Uansett bør kommunen lære av prosessen, mener han. – Hva bør skje hvis dette er utbyggers feil? – Da må vi ha en annen diskusjon, for da har vi muligheten til å gjøre noe. Da må vi kanskje kreve å få en mer grønn fasade. Jeg er ikke veldig imponert slik der er nå.  Utbygger skulle helst sett at saken var avsluttet Styreleder Knut Prestvik i Møllekvartalet forteller at de aller helst skulle sett at saken var avsluttet nå. – Vi konstaterer at politikerne ønsker en redegjørelse fra administrasjonen før de behandler saken. Vi vil samarbeide med administrasjonen dersom de behøver noe fra oss i den forbindelse. – Frykter du at politikerne vil avvise forslaget dere har kommet med? – Slik jeg oppfatter dette var dette en orienteringssak, hvor politikerne har bedt om mer informasjon, sier han.
Administrasjonen i Sandnes kommune anbefalte å godkjenne utbyggers nye forslag for å integrere grønne elementer i byens høyeste bygning.  Forslaget innebærer planter rundt utvendige søyler i første og andre etasje, i stedet for langs hele fasaden, som opprinnelig planlagt.  Flere politikere er misfornøyde med forslaget, inkludert representanter fra SV, Ap og MDG.  De mener utbygger ikke har gjort tiltak tidlig nok til å kunne overholde de originale løftene. 